ครม.เศรษฐกิจ อนุมัติ 13 มาตรการช่วยเหลือผู้ประกอบการเอสเอ็มอี
ครม.เศรษฐกิจ อนุมัติ 13 มาตรการช่วยเหลือผู้ประกอบการเอสเอ็มอีนายกอบศักดิ์ ภูตระกูล รองเลขาธิการนายกรัฐมนตรี เปิดเผยผลการประชุมคณะรัฐมนตรีฝ่ายเศรษฐกิจ ครั้งที่ 6/2562 ซึ่งมีนายกรัฐมนตรีเป็นประธานว่า ที่ประชุมได้อนุมัติในหลักการแนวทาง 8 ด้าน 13 มาตรการ เพื่อพัฒนาวิสาหกิจขนาดกลางและขนาดย่อม หรือเอสเอ็มอี ให้ได้อย่างครบวงจร งบประมาณ 235 ล้านบาท ระยะเวลาดำเนินการไม่เกิน 24 เดือน อาทิ ด้านการส่งเสริมเข้าถึงแหล่งเงินทุน ที่มีมาตรการปรับสถานะกองทุนภาครัฐที่เป็นแหล่งเงินทุนสำหรับไมโครเอสเอ็มอี ให้เป็นเงินทุนหมุนเวียน เพื่อให้มีแหล่งเงินทุนช่วยเอสเอ็มอีได้อย่างต่อเนื่อง  การเพิ่มรูปแบบการค้ำประกันสินเชื่อให้แก่เอสเอ็มอี  สินเชื่อระยะสั้น-กลาง สำหรับผู้ประกอบการรายย่อย  พัฒนาระบบการให้ความรู้ในการดำเนินธุรกิจแบบครบวงจร การส่งเสริมการทำบัญชีของวิสาหกิจชุมชนและวิสาหกิจรายย่อย การลดอุปสรรคในการฟื้นฟูธุรกิจ และต้นแบบเทคโนโลยีและนวัตกรรมการพัฒนาระบบเศรษฐกิจหมุนเวียน เป็นต้น โดยทั้ง 13 มาตรการนี้ ส่วนใหญ่จะใช้งบประมาณของกองทุนส่งเสริมเอสเอ็มอี ซึ่งคาดว่าจะพิจารณาผ่านบอร์ดคณะกรรมการสำนักงานวิสาหกิจขนาดกลางและขนาดย่อม หรือ สสว.เพื่อเร่งใช้งบได้เลย แต่อาจมีบางโครงการจะต้องรอพิจารณาจากที่ประชุมคณะรัฐมนตรีก่อน อย่างไรก็ตามใน 13 มาตรการ จะดำเนินการระยะสั้นถึงกลาง ตั้งแต่ 6 เดือน ถึง 2 ปี เข้าถึงธุรกิจระดับไมโครมากขึ้น ซึ่งคิดเป็นร้อยละ 85.7 ของจำนวนธุรกิจทั้งหมด 3,084,279 หน่วยธุรกิจ มีการจ้างแรงงานมากถึงร้อยละ 30 ของจำนวนแรงงานทั้งหมด 16,322,746 คนสำหรับสถานการณ์ล่าสุดของเอสเอ็มอีไทยในภาพรวม ยังคงขึ้นลงตามสถานการณ์ภาวะเศรษฐกิจ โดยเอสเอ็มอีที่ได้รับผลกระทบมากสุดยังคงเป็นภาคการส่งออก แต่ทั้งนี้หากพิจารณาถึงมูลค่ารายได้ของเอสเอ็มอีในช่วง 5 ปีที่ผ่านมาพบว่า เดิมเคยมีมูลค่ารายได้ 5 ล้านล้านบาทต่อปี ปัจจุบันขยับขึ้นเป็น 7 ล้านล้านบาทต่อปี ซึ่งมูลค่ารายได้ที่เพิ่มขึ้น ส่วนใหญ่เป็นผลจากมาตรการกระตุ้นเอสเอ็มอีของภาครัฐ